TARYBOS REGLAMENTAS (EB) Nr. 44/2009
2008 m. gruodžio 18 d.
iš dalies keičiantis Reglamentą (EB) Nr. 1338/2001, nustatantį priemones, būtinas euro apsaugai nuo padirbinėjimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 123 straipsnio 4 dalies trečią sakinį,
atsižvelgdama į Komisijos pasiūlymą,
atsižvelgdama į Europos centrinio banko nuomonę (1),
atsižvelgdama į Europos Parlamento nuomonę (2),
kadangi:
(1)
Tarybos reglamente (EB) Nr. 1338/2001 (3) reikalaujama, kad kredito ir kitos atitinkamos įstaigos pašalintų iš apyvartos visus jų gautus euro banknotus ir monetas, kurie, jų turimomis žiniomis arba esant pakankamam pagrindui, yra vertinami kaip padirbti, ir perduotų juos kompetentingoms nacionalinėms institucijoms.
(2)
Svarbu užtikrinti apyvartoje esančių euro banknotų ir monetų autentiškumą. Šiuo tikslu kredito įstaigos, kiti mokėjimo paslaugų teikėjai ir kiti banknotų bei monetų tvarkyme ir platinime dalyvaujantys ūkio subjektai turėtų tikrinti jų gaunamų euro banknotų ir monetų autentiškumą prieš pakartotinai išleisdami juos į apyvartą, išskyrus atvejus, kai jie gaunami iš kitų įstaigų ar asmenų, kuriems taikomos kontrolės pareigos arba buvo gauti iš juos išleisti įgaliotų institucijų. Kitiems ūkio subjektams, pavyzdžiui, prekybininkams ir kazino, šios pareigos taip pat turėtų būti taikomos, kai jie, vykdydami papildomą veiklą, papildo bankomatus, tačiau tai jiems turėtų būti taikoma tik šios papildomos veiklos atžvilgiu. Tačiau šiems ūkio subjektams reikia laiko vidaus veiklai pritaikyti, kad galėtų vykdyti pareigą tikrinti autentiškumą. Banknotų atveju valstybėse narėse, kurios yra priėmusios euro kaip bendrą valiutą, nustatytos procedūros taip pat gali būti susijusios su tikrinamų banknotų tinkamumu būti apyvartoje.
(3)
Atliekant euro banknotų ir monetų autentiškumo tikrinimą, pirmiausia būtina atitinkamai suderinti tam naudojamą įrangą. Todėl siekiant suderinti autentiškumo tikrinimo įrangą, bandymų atlikimo vietose būtina turėti pakankamai padirbtų banknotų ir monetų. Todėl svarbu leisti gabenti padirbtus banknotus ir padirbtas monetas tarp kompetentingų nacionalinių institucijų ir Europos Sąjungos institucijų bei įstaigų.
(4)
Tarybos sprendimu 2003/861/EB (4) ir Komisijos sprendimu 2005/37/EB (5) Komisijoje buvo oficialiai įsteigtas Europos techninis ir mokslinis centras (ETMC). Todėl nuostata, pagal kurią ETMC perduoda Komisijai duomenis, tapo nebereikalinga.
(5)
Todėl Reglamentą (EB) Nr. 1338/2001 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Pakeitimai
Reglamentas (EB) Nr. 1338/2001 iš dalies keičiamas taip:
1.
2 straipsnis iš dalies keičiamas taip:
a)
c punktas pakeičiamas taip:
„c)
kredito įstaigos - 2006 m. birželio 14 d. Europos Parlamento ir Tarybos direktyvos 2006/48/EB dėl kredito įstaigų veiklos pradėjimo ir vykdymo 4 straipsnio 1 dalies a punkte nurodytos kredito įstaigos (6).
b)
įrašomas šis punktas:
„g)
mokėjimo paslaugų teikėjai - 2007 m. lapkričio 13 d. Europos Parlamento ir Tarybos direktyvos 2007/64/EB dėl mokėjimo paslaugų vidaus rinkoje (7) 1 straipsnio 1 dalyje nurodyti mokėjimo paslaugų teikėjai.
2.
4 straipsnis iš dalies keičiamas taip:
a)
pavadinimas pakeičiamas taip:
„Pareiga perduoti padirbtus banknotus“;
b)
2 dalies pabaigoje įrašomi šie sakiniai:
„Siekiant palengvinti apyvartoje esančių euro banknotų autentiškumo tikrinimą, padirbtus banknotus leidžiama gabenti tarp kompetentingų nacionalinių institucijų ir Europos Sąjungos institucijų bei įstaigų. Gabenimo metu kartu su padirbtais banknotais visą laiką turi būti šiuo tikslu pirmiau nurodytų kompetentingų institucijų, institucijų ir įstaigų išduotas lydraštis.“;
c)
3 dalies pabaigoje įrašomas šis sakinys:
„Tačiau kompetentingos nacionalinės institucijos gali perduoti NAC ir, reikiamais atvejais - ECB, dalį šių banknotų siuntos tyrimui arba bandymui atlikti.“
3.
5 straipsnis iš dalies keičiamas taip:
a)
pavadinimas pakeičiamas taip:
„Pareiga perduoti padirbtas monetas“;
b)
2 dalies pabaigoje įrašomi šie sakiniai:
„Siekiant palengvinti apyvartoje esančių euro monetų autentiškumo tikrinimą, padirbtas monetas leidžiama gabenti tarp kompetentingų nacionalinių institucijų ir Europos Sąjungos institucijų bei įstaigų. Gabenimo metu kartu su padirbtomis monetomis visą laiką turi būti šiuo tikslu pirmiau nurodytų kompetentingų institucijų, institucijų ir įstaigų išduotas lydraštis.“;
c)
3 dalies pabaigoje įrašomas šis sakinys:
„Tačiau kompetentingos nacionalinės institucijos gali perduoti NAC ir, reikiamais atvejais - ECB, dalį šių monetų siuntos tyrimui arba bandymui atlikti.“;
d)
4 dalis pakeičiama taip:
„4. ETMC analizuoja ir klasifikuoja kiekvieną naują padirbtos euro monetos tipą. Šiuo tikslu ETMC turi prieigą prie ECB saugomų padirbtų euro monetų techninių ir statistinių duomenų. ETMC atitinkamus galutinius savo analizės rezultatus praneša kompetentingoms nacionalinėms institucijoms ir pagal jo atsakomybės sritis - ECB. Pagal 3 straipsnio 3 dalyje minėtą susitarimą ECB praneša tuos rezultatus Europolui.“
4.
6 straipsnis iš dalies keičiamas taip:
a)
pavadinimas pakeičiamas taip:
„Įstaigų, dalyvaujančių banknotų bei monetų tvarkyme ir platinime visuomenei, pareigos“;
b)
1 dalis pakeičiama taip:
„1. Kredito įstaigos ir kiti mokėjimo paslaugų teikėjai, atsižvelgiant į jų mokėjimo paslaugų veiklą, taip pat visi kiti ūkio subjektai, dalyvaujantys banknotų ir monetų tvarkyme ir platinime visuomenei, įskaitant:
-
įstaigas, kurių veiklą sudaro įvairių valiutų banknotų ir monetų keitimas, pavyzdžiui, valiutos keityklas,
-
lėšų pervežimo įmones,
-
kitus ūkio subjektus, pavyzdžiui, prekybininkus ir kazino, vykdant papildomą veiklą dalyvaujančius banknotų tvarkyme ir platinime visuomenei pasitelkiant bankomatus, tokiu mastu, kokiu jie vykdo šią papildomą veiklą,
privalo įsitikinti jų gaunamų ir ketinamų pakartotinai išleisti į apyvartą banknotų bei monetų autentiškumu ir užtikrinti padirbtų pinigų aptikimą.
euro banknotų atveju šis tikrinimas vykdomas laikantis ECB nustatytų procedūrų (8).
Pirmoje pastraipoje nurodytos įstaigos ir ūkio subjektai privalo pašalinti iš apyvartos gautus euro banknotus ir monetas, kurie jų turimomis žiniomis yra padirbti arba pakanka priežasčių taip manyti. Jie nedelsdami perduoda juos kompetentingoms nacionalinėms institucijoms.
c)
įterpiama ši dalis:
„1a. Nukrypstant nuo 1 dalies antros pastraipos nuostatų, valstybėse narėse, kurios nėra priėmusios euro kaip bendros valiutos, euro banknotų ir monetų autentiškumą tikrina:
-
apmokytas personalas, arba
-
banknotų arba monetų tvarkymo automatas, įtrauktas į ECB paskelbtą sąrašą banknotų atveju (9) arba į Komisijos paskelbtą sąrašą monetų atveju (10)
d)
3 dalis pakeičiama taip:
„3. Neatsižvelgiant į datas, kurias Europos centrinis bankas nustato savo nustatytų procedūrų taikymui, valstybės narės ne vėliau kaip 2011 m. gruodžio 31 d. turi priimti šio straipsnio 1 dalies pirmai pastraipai taikyti būtinus įstatymus ir kitus teisės aktus. Apie tai jos nedelsdamos praneša Komisijai ir Europos centriniam bankui.“
2 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse pagal Europos bendrijos steigimo sutartį.
Priimta Briuselyje, 2008 m. gruodžio 18 d.